BAB I PENDAHULUAN 1.1 PENGENALAN Pendidikan merupakan satu proses yang berlaku sepanjang hayat yang mengarah kepada kemajuan diri seseorang. Ini memberikan implikasi bahawa pendidikan sentiasa berlaku pada bila-bila masa dan di mana sahaja, samada secara formal atau tidak formal (UNESCO; Sharifah 1987). Dwyer (2002) menyatakan setiap individu sememangnya mempunyai kebolehan untuk belajar sepanjang hayat mereka. Ini dilakukan untuk memperbaiki kehidupan dan menjadi sebahagian dari proses perkembangan diri. Istilah pendidikan sepanjang hayat telah lama disentuh oleh Al-Quran seperti dinyatakan dalam surah al-cAlaq yang bermaksud; Bacalah (Muhamad) dengan nama Tuhanmu yang telah menciptakan, telah menciptakan manusia daripada segumpal darah, bacalah dan Tuhanmu yang Maha pemurah, yang mengajarkan manusia menulis dengan pen, yang mengajarkan kepada manusia perkara-perkara yang tidak diketahuinya (Q.S Al- 'Alaq 1-5)". Seterusnya pendidikan sepanjang hayat juga telah dipopularkan oleh Rasulullah s.a.w seperti dinyatakan dalam sebuah hadis bermaksud; Tuntutlah ilmu pengetahuan mulai dari ayunan sehingga ke akhir hayat (H.R. Bukhari).
Di dalam riwayat lain rasulullah s.a.w juga menyatakan bermaksud; Menuntut ilmu adalah wajib bagi muslim lelaki dan muslim perempuan (H.R. Bukhari)". Sentuhan al-Qur'an dan hadis di ini mengisyaratkan bahawa pembelajaran merupakan satu kemestian bagi setiap individu tanpa mengira jantina, umur atau latar belakang, dan pembelajaran tersebut tidak bermaksud ianya membawa kepada sesuatu pengijazahan atau pensijilan kepada sebarang bidang sahaja. Konsep pendidikan sepanjang hayat ini juga selari dengan hasrat kerajaan yang mengambil berat tentang perkembangan pendidikan dalam kalangan remaja masa kini, dimana pembelajaran bagi sesetengah individu tamat selepas zaman persekolahan. Bagi individu yang berjaya, mereka akan meneruskan pembelajaran mereka ke tahap yang lebih tinggi. Bagi yang kurang berjaya, pembelajaran mereka akan berhenti sehingga sekolah menengah. Justeru, ruang yang lebih luas sepatutnya disediakan untuk individu yang kurang berjaya agar mereka dapat terus belajar dan menimba ilmu untuk kemajuan peribadi serta boleh berfungsi dengan berkesan dalam kehidupan seharian. Bagaimana pun, untuk menghasilkan remaja yang dapat menangani arus globalisasi dunia tanpa sempadan, mereka memerlukan bimbingan dari guru dan ibubapa yang memahami cabaran yang terhasil dari perubahan pantas masa kini. Proses pembelajaran sepanjang hayat disentuh dalam Falsafah Pendidikan Negara (FPN) yang menyebut bahawa "Pendidikan di Malaysia adalah suatu usaha berterusan ke arah lebih memperkembangkan potensi individu secara menyeluruh dan bersepadu untuk melahirkan insan yang seimbang dan harmonis dari segi intelek, rohani, emosi dan jasmani berdasarkan kepercayaan dan kepatuhan kepada Tuhan. Usaha ini adalah bertujuan untuk melahirkan warganegara Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai kesejahteraan diri serta memberikan sumbangan terhadap keharmonian dan kemakmuran keluarga, masyarakat dan negara" (Kementerian Pendidikan Malaysia 1987). 2
Falsafah Pendidikan Negara (FPN) mewadahkan satu cita-cita yang mulia; iaitu melahirkan insan yang seimbang, mempunyai pengetahuan (intelek) yang mantap, kerohanian (spritual) yang kokoh, emosi yang stabil serta memiliki jasmani yang sihat. Dari segi intelek FPN ingin melahirkan insan yang; (i) mempunyai kemahiran asas membaca, menulis dan mengira (3M), (ii) berkebolehan mendapatkan, meningkatkan dan menyebarkan ilmu, (iii) berfikiran kritis dan kreatif, dan (iv) boleh memanfatkan ilmu untuk diri sendiri dan orang lain. Dari segi rohani pula FPN ingin melahirkan insan yang sentiasa; (i) menyedari dan menginsafi adanya pencipta, (ii) menghargai dan mensyukuri pemberian pencipta, (iii) menyedari dan menginsyafi tanggungjawab, (iv) memupuk dan membina disiplin kendiri serta (v) membentuk akhlak mulia. Sedangkan dari segi emosi pula FPN berhasrat melahirkan insan yang mempunyai; (i) perasaan tenang dan tingkah laku yang terkawal, (ii) memiliki dan memupuk perasaan kasih sayang, (iii) memiliki semangat kekitaan dan perpaduan dan (iv) menghargai serta menilai keindahan dan keseniaan. Dari aspek jasmani pula FPN berhasrat untuk melahirkan insan yang sentiasa; (i) menjaga kesihatan, (ii) melakukan riadah, (iii) mengembangkan bakat dan kemahiran teknikal dan manipulatif, (iv) memanfaatkan tenaga fizikal untuk berdikari, (v) menggunakan tenaga fizikal bagi kepentingan masyarakat dan (vi) berusaha meningkatkan daya pengeluaran (Kementerian Pendidikan Malaysia 1987). Untuk mewujudkan cita-cita mulia ini tentunya memerlukan sokongan dari pelbagai pihak termasuk kerajaan, ibubapa, guru mahupun persekitaran. Mereka mestilah memberikan sokongan yang padu untuk mencapai hasrat FPN tersebut. Ibubapa contohnya, boleh memberikan sokongan dengan memberikan perhatian yang padu terhadap pendidikan anak-anak mereka, sama ada di dalam mahupun di luar rumah. Persekitaran keluarga pula mestilah mampu menyokong cita-cita murni tersebut dengan cara memberikan sokongan sepenuhnya terhadap pelaksanaan FPN berkenaan. Dalam pendidikan formal, peranan guru tidak dapat dipertikaikan, guru merupakan tonggak kepada kesuburan minda, kestabilan emosi, dan kesejahteraan fisiologikal pelajar-pelajar terutama apabila mereka berada dalam persekitaran pembelajaran di sekolah. Impak yang ditinggalkan oleh seseorang guru terhadap 3
pelajarnya boleh mempengaruhi corak pembelajaran dan kerjaya pelajar tersebut di masa hadapan (Abu Bakar & Ikhsan 2003). Justeru, guru merupakan teras kepada pelaksanaan proses pendidikan tersebut. Menurut mereka, terdapat tiga tanggungjawab asas guru dalam menjayakan pendidikan iaitu; (i) guru sebagai contoh ataupun role model, (ii) guru sebagai pembentuk akhlak yang baik, dan (iii) guru sebagai pakar bidang. Guru harus menjadi contoh bukan sahaja di dalam bilik darjah, malah juga di luar sekolah. Mereka juga perlu menjadi contoh kepada pelajar dan ahli masyarakat. Justeru, peranan mendidik mereka menjangkaui pendidikan formal yang diterapkan dalam sistem pendidikan sedia ada. Tanggung jawab guru sebagai pendidik, tidak selesai apabila tamat waktu bekerja, tetapi ianya berterusan selagi mereka berinteraksi dengan ahli masyarakat. Profesion perguruan merupakan profesion yang sangat mulia. Bagaimanapun, keprofesionalan seseorang guru bergantung kepada sikap mereka terhadap profesion tersebut yang dicerminkan kepada pelajar. Sebagai pendidik, guru mestilah menjadi contoh yang baik, berkemahiran untuk melakukan rekfleksi kendiri (Parson & Stephenshon 2005), berdisplin, rajin berusaha, menepati masa, berakhlak mulia, dan mempunyai emosi yang stabil. Keperibadian seperti ini dapat memberikan kesan positif kepada pembentukan sahsiah pelajar. Hal ini selari dengan perintah Allah s.w.t yang bermaksud; Serulah olehmu kepada jalan Tuhanmu dengan bijaksana dan cara-cara yang baik (mau'izah hasanah) serta tegurlah mereka dengan dengan cara-cara yang sesuai (Q.S. An-Nahl: 125). Tugas guru tidak hanya melahirkan pelajar yang cemerlang dalam akademik, tetapi juga bertanggungjawab membentuk akhlak dan sahsiah pelajar ke arah yang lebih baik. Guru mesti dinamis, sentiasa mencari dan menimba ilmu pengetahuan baru melalui pembelajaran dan pengalaman, serta mahu menerima perubahan yang sentiasa berlaku sesuai dengan perkembangan semasa. Tajul Ariffin dan Nor' Aini (2002) menyatakan guru yang baik sentiasa membina keunggulan sahsiah pelajar dengan mencorakkan suasana pengajaran dan pembelajaran yang berkesan. Mereka mempunyai keseimbangan dalam pengisian antara penghayatan agama dan moral dengan pelbagai ilmu bidang dan urusan kehidupannya. Mereka juga sentiasa 4
meningkatkan kualiti diri menerusi latihan-latihan yang dapat meningkatkan keprofesionalan mereka. Guru perlu mewujudkan suasana pembelajaran yang selesa, menggalakkan pembinaan sahsiah murid secara menyeluruh, menyuburkan hubungan kemanusiaan yang sihat di sekolah, menyediakan pelajar untuk memahami realiti kehidupan, menguasai kemahiran hidup, keutamaan kepada penghayatan agama dan nilai moral serta mampu melaksanakan pendidikan yang berkualiti (Tajul Ariffin & Nor' Aini 2002). Hasrat kerajaan yang ingin menjadikan pendidikan di Malaysia bertaraf dunia merupakan cabaran kepada individu yang memilih profesion perguruan. Ini tentunya memerlukan kesediaan guru dari pelbagai aspek, sama ada dari segi ilmu pengetahuan, kaedah pengajaran mahupun dari aspek kesediaan emosi, kerana mereka akan berhadapan dengan pelbagai tekanan kerja bagi melahirkan pelajar yang cemerlang. Noriah et al. (2003) menyatakan quality teacher begets quality student. Ini bermaksud, pelajar yang cemerlang hanya boleh lahir dari guru yang berketrampilan. Justeru, untuk memenuhi keperluan membina kecemerlangan pelajar, guru-guru perlu mendahului usaha mempertingkatkan kualiti diri terlebih dahulu bagi mengendalikan pendidikan tersebut. Bagaimanapun, akhir-akhir ini terdapat berita tentang sikap yang kurang bertanggungjawab oleh segelintir guru, yang boleh mencemarkan imej profesion perguruan. Guru bertindak menampar, menyepak dan memukul pelajar sehingga menimbulkan kesan fizikal, mental dan emosi yang negatif kepada pelajar (Berita Harian Ogos 2004; Berita Harian 15 Ogos 2004; Harian Metro 19 Mei 2005 & Harian Metro 17 Jun 2005). Trenda salah laku guru-guru ini walaupun pada awalnya kelihatan seperti kes-kes terpencil, namun laporan mengenainya sering terpapar di muka akhbar sehingga ianya kelihatan seperti satu fenomena yang berlaku secara berterusan. Mengapa perkara ini berlaku? Adakah guru-guru mengalami tekanan emosi akibat bebanan tugas berlebihan? Tidakkah mereka didedahkan dengan cara-cara yang boleh menjaga kestabilan emosi mereka? Kajian Maslach (dlmTaniza 2002) mendapati bebanan kerja yang berlebihan menyebabkan guru mengalami keletihan emosi, dan kemungkinan keadaan sebegini menyumbang kepada ketidakstabilan emosi guru-guru tersebut yang seterusnya mencetuskan emosi yang negatif. 5
Kajian Goleman, Boyatzis dan Mckee (2002) ke atas pekerja beberapa buah syarikat mendapati jika pekerja tersebut memiliki kekuatan pada domain "regulasi kendiri" ia mampu menyumbangkan keuntungan antara 78% hingga 390% dalam syarikat tempat mereka berkhidmat dalam setahun berbanding dengan individu lain yang tidak memiliki keterampilan tersebut. Demikian juga halnya dengan individu yang memiliki "kemahiran sosial". Pekerja tersebut mampu menyumbangkan keuntungan sebesar 110% setahun. Ini berbeza dengan pekerja yang hanya mempunyai kemampuan kognitif dan analisis yang tinggi. Mereka hanya mampu meningkatkan keuntungan syarikat sebanyak 50% daripada keuntungan yang diperolehi sebelumya. Justeru, Goleman merumuskan bahawa kemampuan dan keterampilan kognitif (IQ) sememangnya membantu seseorang dalam menjalankan tugas. Namun, ini tidak mencukupi untuk memastikan mereka menjalankan tugas dengan jayanya. Goleman berpandangan bahawa kini wujud keperluan kepada kecerdasan EQ yang didapati lebih menyumbang kepada kejayaan seseorang berbanding dengan kemampuan dan keterampilan kognitif tersebut. Kajian yang sama telah dijalankan oleh Skovholt dan Rozario (dlm Syed 2005). Mereka mendapati guru-guru cemerlang iaitu, guru-guru yang mempunyai sifat empati dan kemahiran sosial yang tinggi, lebih disukai oleh ramai pelajar berbanding dengan guru-guru yang tidak mempunyai ciri-ciri tersebut. Ke dua-dua ciri itu merupakan domain penting dalam EQ. Justeru, guru-guru yang mesra pelajar mudah didampingi oleh pelajar dan ini memudahkan laluan pelajar untuk menerima proses pembelajaran. Selari dengan pandangan di atas, Ary Ginanjar (2003) juga menyatakan kewujudan EQ sangat penting selain daripada IQ, sama ada dalam dunia usahawan mahupun pendidikan. Menurut beliau permasalahan yang sering dihadapi oleh individu bekerja sekarang adalah masalah komitmen kerja, integriti, motivasi, kreativiti dan mengekalkan semangat bekerja. Ary Ginanjar (2003) juga menyatakan, membina keterampilan teknikal adalah lebih mudah berbanding dengan keterampilan EQ. Justeru, beliau mengandaikan wujud kemungkinan hubungkait antara EQ dengan sifat- sifat dalaman seseorang (kesedaran kendiri, regulasi kendiri, motivasi kendiri, empati, kemahiran sosial, kerohanian dan kematangan). 6
Terdapat beberapa pandangan yang menyatakan bahawa EQ boleh dibina (Bagsaw 2000; Dulewicz & Higghs 2004; Matthews, Roberts & Zeidner 2003; Patricia & Finian 2003). Bagaimanapun, sejauhmana EQ tersebut boleh dibina masih dipertikaikan (Cooper, 1997; Goleman, 1996, 1998; Higgh and Dulewicz, 1999 & Martinez, 1997). Kajian Dulewicz dan Higgs (2004) menunjukkan bahawa terdapat beberapa kompetensi EQ yang boleh dikembangkan berbanding dengan sebahagian kompetensi EQ yang lain. Goleman (1999) pula menyatakan pembinaan kompetensi EQ berbeza dengan pembinaan IQ. Beliau mendapati IQ dan kemampuan kognitif individu relatif tidak berubah, berbeza dengan EQ yang boleh dipelajari dan ditingkatkan sepanjang hayat. Bagaimanapun, persoalannya adalah "Apakah bentuk latihan yang sesuai untuk meningkatkan EQ seseorang?". Menurut Ary Ginanjar (2003) kebanyakan latihan-latihan yang dilakukan hanya memberikan kesan sesaat, sehingga latihan-latihan tersebut kurang bersebati dengan perubahan sikap seseorang. Daripada pengalamannya, Ary Ginanjar (2003) membuat kesimpulan bahawa seseorang itu perlu melakukan latihan secara berterusan (continuosly improvement) yang boleh membentuk satu keperibadian yang mempunyai EQ yang tinggi. Terdapat beberapa latihan EQ yang dilaksanakan oleh institusi di luar negara seperti; Institute for Health and human potential Pawliw, Bill Benjamin, Elizabeth Pawliw dan Blair Steinbach, six seconds the emotional intelligence network training Anabel Jensen dan Joshua Fredman, Emotional Spiritual Quotient Training oleh Ary Ginanjar, Emotional Intelligence Development Programmes oleh Andy Smith, dan Training Emotional Intelligence oleh Peter Sullivan. Setelah mempelajari beberapa latihan EQ yang dilaksanakan di luar negara tersebut, dan juga mengambil kira beberapa dapatan kajian tempatan, pengkaji berpandangan bahawa sedikit usaha diperlukan agar satu modul EQ yang sesuai digunakan kepada guru-guru dan bakal guru-guru tempatan dapat dibina. Pembinaan modul EQ dimaksudkan mestilah selari dengan Falsafah Pendidikan Negara sehingga dapat membantu guru-guru untuk mewujudkan cita-cita Falsafah Pendidikan Negara (FPN) yang telah dirancang semenjak 20 tahun yang lepas. Pembinaan modul tersebut juga diharapkan dapat membuka nuansa baru dalam kalangan guru-guru tentang pentingnya pengembangan aspek-aspek emosi dan bukan hanya melulu pada potensi akademik, seperti mana yang berlaku selama ini. 7
1.2 LATAR BELAKANG KAJIAN Kerajaan Malaysia telah meletakkan pendidikan pada kedudukan tertinggi dalam agenda pembangunan negara. Perkara ini dilakukan, kerana kerajaan berkeyakinan dengan menguasai ilmu pengetahuan akan membawa maruah negara ke peringkat global, sekaligus menjadikan negara Malaysia maju menjelang 2020. Hasan Said melaporkan pengurusan sistem pendidikan di Malaysia merupakan yang terbaik di dunia ketiga (Berita Harian 31 Mei 2005). Bagaimanapun beliau menyatakan masih terdapat pelbagai kelompangan yang perlu diperbaiki bagi mempertingkatkan kualiti pendidikan pada masa yang akan datang. Di antara kelompangan yang dimaksudkan ialah, memartabatkan profesion perguruan, meningkatkan mutu pendidikan prasekolah dan pendidikan khas, menyediakan kurikulum berteraskan pemikiran saintifik, sekaligus melahirkan pekerja yang mampu berdaya saing dan pada masa yang sama mengekalkan nilai moral yang tinggi. Untuk menjayakan semua perkara tersebut, beliau menyarankan supaya guru menjadi elemen utama dan sekaligus sebagai pelaksana berbagai revolusi dan reformasi pendidikan. Beliau juga menyatakan bahawa guru-guru tidak akan dapat mempercepatkan proses tersebut tanpa latihan dan sokongan yang mencukupi dari pelbagai pihak (Utusan Malaysia 31 Mei 2005). Guru adalah ahli masyarakat yang mempunyai perhubungan sosial yang saling berkait rapat dengan pembentukan masyarakat madani dan kehadiran mereka memberikan impak kepada pembangunan ekonomi sesebuah negara. Mereka merupakan tenaga ikhtisas yang bertanggungjawab untuk mendidik pelajar yang merupakan aset masa hadapan (Mok Soon 1992). Selain bertugas sebagai pendidik dan pemudah cara dalam bilik darjah guru juga berperanan sebagai pengganti ibubapa pelajar. Justeru, tanggungjawab mendidik ini meliputi tugas-tugas sebagai penasihat, pembimbing, kaunselor, pengamal dan penyebar nilai budaya yang baik dan menjadi contoh sahsiah yang unggul dalam proses pembentukan sahsiah pelajar. Ini memberikan implikasi bahawa guru bukan sahaja bertindak sebagai penyampai ilmu tetapi juga pembentuk peribadi pelajar dengan menyemai sifat rajin dan tekun dalam kalangan mereka (Mahathir 2005). 8
Untuk melaksanakan tanggungjawab sebagai pendidik dalam situasi yang semakin mencabar dan kompleks seperti sekarang ini, guru-guru perlu sentiasa mempersiap dan memperlengkapkan diri dengan pelbagai kemahiran dan kecekapan, seperti melakukan penambahbaikan terhadap kaedah pengajaran di dalam bilik darjah, menguasai teknologi pendidikan, membina suasana pengajaran dan pembelajaran yang harmonis dan membentuk hubungan guru-pelajar yang mesra. Kesemua memerlukan guru tersebut membina kecekapan dalam setiap aspek atau kompetensi EQ. Sekiranya aspek EQ ini diabaikan, tidak mustahil guru-guru tersebut menghadapi tekanan dan kecelaruan emosi dalam menghadapi karenah pelajar yang semakin mencabar. Terdapat beberapa laporan akhbar dan media elektronik tempatan yang menggambarkan perlakuan kurang beretika dan tidak bertanggungjawab dalam kalangan segelintir guru-guru sekolah. Antara contoh tingkah laku agresif yang dipaparkan adalah seperti guru mendenda pelajar secara keterlaluan, mengetuk kepala pelajar dengan objek berat, mencedera, menampar dan menumbuk pelajar sehingga mengakibatkan pelajar terpaksa dirawat di hospital (Berita Harian Ogos 2004; Berita Harian 15 Ogos 2005; Harian Metero 19 Mei 2005; Noriah 2003; The Sun Ogos 1999, Disember 1999; Utusan Malaysia 24 Februari 2004). Selain daripada isu keagresifan guru ke atas pelajar, satu laporan yang memeranjatkan masyarakat baru-baru ini berkaitan dengan seorang guru di sebuah sekolah rendah yang ditahan oleh pihak polis kerana dipercayai menjadi pengedar dadah di kawasan tempat beliau berkhidmat (Harian Metro 17 Jun 2005). Fenomena seperti ini tidak hanya berlaku di Malaysia malah juga di negara-negara membangun yang lainya. Sebagai contoh, media elektronik Indonesia melaporkan bahawa seorang pesara guru telah merogol cucunya sendiri, dan pengetua sekolah berasrama telah merogol lima orang pelajar di sekolahnya (SCTV 7 Mei 2004). Tingkah laku agresif segelintir guru seperti yang dipaparkan di atas tidak hanya memburukkan peribadi guru berkenaan, malah ianya boleh menjejaskan imej kerjaya dan keprofesionalan guru tersebut. Mengapakah perkara sebegini berlaku dalam profesion yang mulia ini? Adakah guru-guru tidak lagi menghayati Falsafah Pendidikan Negara (FPN) dan Falsafah Pendidikan Guru? Adakah kurikulum yang 9 ini
diberikan semasa menjalani latihan kurang mencukupi bagi mempersiapkan kualiti peribadi guru untuk berkhidmat sebagai pendidik di sekolah? Adakah pengetahuan tentang elemen-elemen yang berkaitan dengan kecekapan mengawal emosi belum cukup didedahkan kepada calon-calon guru semasa menjalani latihan perguruan, sedangkan kecekapan ini sangat penting dalam perkhidmatan yang melibatkan pembinaan modal insan cemerlang seperti pelajar-pelajar di sekolah. Goleman dalam Noriah (2005) menyatakan bahawa; ...cognitive intelligence may provide some individuals entry into particulas (work) setting, (however) emotional intelligence could play a vital role in determining how successful they will be after entering the work setting . Kenyataan Goleman ini boleh dikaitkan dengan profesion keguruan hari ini dimana guru-guru yang dilantik oleh Kementerian Pelajaran Malaysia adalah terdiri dari mereka yang memiliki kelulusan pendidikan dan latihan perguruan di peringkat diploma, sarjanamuda, sarjana dan doktor falsafah (PhD). Ini menunjukkan bahawa guru-guru dalam perkhidmatan pendidikan hari ini tidak ketinggalan dari segi pengetahuan intelektual (IQ). Namun demikian ini tidak memastikan bahawa mereka dapat berfungsi dengan lancar sebagai guru sehingga boleh melahirkan insan-insan yang cemerlang. Kesan keagresifan yang ditunjukkan oleh sesetengah guru tersebut kini dipertikaikan kerana pada akhir-akhir ini terdapat banyak rungutan dari ibubapa dan masyarakat ke atas kebolehan guru menjadi pendidik yang berkesan. Beberapa kajian luar dan dalam negara mendapati bahawa wujud kepentingan EQ di samping kemahiran intelektual (IQ) dalam kalangan pendidik (Ary Ginanjar 2003; Goleman 1995, 1999; Mohd Najib 2000; Noriah et al 2001; Noriah dan Siti Rahayah 2003; Noriah, Syed Najmuddin & Syafrimen 2003; Noriah et al. 2004; Skovholt & D'rozario 2000; Syafrimen 2004; Syed Najmuddin 2005; Wan Ashibah 2004; Zuria & Noriah 2003). Oleh itu, telah sampai masanya bagi guru-guru untuk memahirkan diri dengan keterampilan tersebut. Pendedahan dan latihan berkaitan dengan EQ perlu diberikan pada peringkat latihan keguruan. Justeru, kajian ini cuba 10
membina satu modul latihan EQ yang boleh digunakan dalam bengkel-bengkel (workshop) bagi membantu meningkatkan kecerdasan emosi guru-guru. Kecerdasan dan sahsiah guru merupakan hasil latihan dan pengalaman yang dilalui oleh guru-guru tersebut semasa dalam pengajian, sehingga mereka dapat menguruskan pengajaran pembelajaran secara berkesan apabila bertugas di sekolah. Guru perlu mendapat latihan untuk memahami keadaan fizikal, dan psikologikal pelajar serta kaedah penyampaian yang lebih berkesan. Untuk mendapatkan kemahiran-kemahiran tersebut guru-guru perlu melanjutkan pelajaran ke peringkat yang lebih tinggi, menambah pengetahuan dan kemahiran selaras dengan profesion mereka, walaupun sudah memiliki sijil, diploma atau ijazah pendidikan (Mohammed Sani 2001). Untuk itu, penglibatan guru dalam program-program perkembangan profesionalisme perguruan adalah penting supaya dapat mengetahui perkembangan terkini dalam bidang pendidikan dan menyedari keperluan pendidikan masa kini. Mohammed Sani (2001) juga menyatakan bahawa kelulusan yang cemerlang dari universiti terkenal sekalipun tidak menjamin guru tersebut memiliki keterampilan sehingga dapat mempelbagaikan pengalaman dalam seting sebenar pendidikan. Pendidikan praperkhidmatan hanya membekalkan calon guru dengan kemahiran, pengetahuan, teknik dan sikap yang perlu ada untuk peringkat awal perkhidmatan sahaja. Justeru, guru-guru mesti sentiasa menimba pelbagai pengalaman untuk memastikan bahawa mereka boleh berjaya (Jessup dalam Mohammed Sani 2001). Atan Long (1980) mengemukakan beberapa perkara asas yang perlu diperhatikan dalam penyediaan guru iaitu; pembinaan sikap yang baik dan mempunyai rasa penglibatan ikhtisas terhadap profesion perguruan. Guru perlu berdedikasi dan memberikan tumpuan penuh terhadap tugas mereka, sentiasa memikirkan cara-cara memperbaiki dan memajukan diri dalam kerjaya, serta merancang langkah-langkah dan tindakan yang perlu diambil, demi meningkatkan proses pembelajaran kendiri mereka. Perkara ini tidak dapat dilaksanakan secara sambilan. Atan Long (1980) juga menyatakan bahawa dalam menjalankan tugas mendidik, guru memerlukan ketekunan, kegigihan, inisiatif dan kecekalan, kerana sifat-sifat inilah yang akan membawa mereka ke arah mencapai kejayaan di dalam profesion tersebut. 11
Atan Long (1980) juga menyatakan bahawa sebagai pendidik berkesan, guru perlu mempunyai sifat-sifat yang dapat menjaga imej profesion mereka seperti; (i) memiliki emosi dan mental yang stabil, (ii) mempunyai sikap yang jujur terhadap diri sendiri dan orang lain serta menghormati orang lain dengan penuh pengertian, (iii) mempunyai kecerdasan yang tinggi, kreatif, bertimbang rasa, berempati dan bijaksana dalam menyelesaikan masalah dan (iv) memiliki sifat sabar, ikhlas, tegas, selalu menepati masa serta sentiasa menjaga ikhtisas profesion perguruan. Guru seperti ini sentiasa menunjukkan keyakinan diri yang tinggi, cekal hati, mempunyai harga diri serta dapat menghargai diri orang lain. Justeru, latihan-latihan menggunakan modul EQ boleh memberikan satu pengalaman baru kepada guru-guru dalam usaha meningkatkan sahsiah yang mesti dimiliki oleh guru-guru tersebut. 1.3 PERNYATAAN MASALAH Laporan yang dipaparkan oleh media menunjukkan peningkatan ketidakstabilan emosi dalam kalangan guru-guru [Berita Harian (24 Ogos 2000, 21 November 2000, 7 Ogos 2003, 7 Mei 2004); New Straits Times 12 Ogos 2000 ; Utusan Malaysia (April 2001, 4 Januari 2002)); Syed 2005]. Walaupun bilangan guru yang menunjukkan insiden tersebut agak kecil dan terpencil berbanding dengan jumlah populasi guru, namun, ianya boleh memberikan impak yang negatif ke atas pelajar dan profesion perguruan. Kajian-kajian oleh penyelidik sebelumnya mendapati bahawa ramai guru-guru hari ini terlibat dalam isu-isu yang berkaitan dengan tekanan kerja, kemurungan, tahap kepuasan kerja dan motivasi yang rendah serta kebimbangan kerja yang tinggi (Antoniou 2000; Noriah & Aliza 2002 ; Taniza 2002). Fenomena tersebut boleh menyumbang kepada ketidak stabilan emosi guru-guru berkenaan. Menurut Antonius, Polychroni dan Walter (dlm Chua & Adi 2002) tekanan kerja dalam kalangan guru- guru tidak sahaja menyebabkan terjejasnya kesihatan fizikal dan mental, tetapi juga boleh mempengaruhi kualiti pengajaran guru tersebut. Justeru, peranan EQ sangat membantu guru-guru dalam menangani pelbagai tekanan yang dihadapi. Mengapakah keadaan ini boleh berlaku, sedangkan mereka telah dipersiapkan dalam latihan-latihan khas keguruan [seperti; kursus Diploma Pendidikan Malaysia (KDPM), Kursus 12 insiden
13 Perguruan Lepasan Ijazah (KPLI), Kursus Dalam Perkhidmatan (KDP) seperti KSPK, kursus 14 minggu, kursus setahun dan sebagainya] menerusi kurikulum pendidikan yang disediakan oleh Bahagian Pendidikan Guru (BPG), Kementerian Pelajaran Malaysia? Persoalan seterusnya ialah "Adakah komponen EQ diterapkan dalam kurikulum pendidikan guru yang sedia ada? Jika ada, sejauhmanakah pelaksanaan dan keberkesanan kurikulum tersebut? Apakah bentuk modul yang digunakan untuk membantu meningkatkan EQ guru-guru berkenaan? Falsafah Pendidikan Nergara (FPN) dengan jelas menyatakan bahawa pendidikan di Malaysia berhasrat untuk melahirkan insan yang seimbang dari segi jasmani, emosi, rohani dan intelek (JERI). Bagi merealisasikan cita-cita murni ini, guru merupakan agen dan pemangkin perubahan yang sangat penting, kerana sumbangan mereka adalah sangat besar dalam menentukan masa depan generasi akan datang. Hasrat ini dapat terlaksana apabila guru-guru mampu mendidik dengan berkesan. Martin dan Crossland (dlm Noriah 2002) menyatakan seorang guru mestilah menjadikan dirinya sebagai role model kepada pelajar dengan menunjukkan sikap dan tanggungjawabanya terhadap perkembangan sahsiah pelajar secara keseluruhan. Guru berkesan adalah mereka yang mempunyai IQ dan EQ yang seimbang (Awang Had 1998). Justeru, kurikulum latihan perguruan yang dilaksanakan sama ada di Institut Pendidikan Guru atau di universiti tempatan perlu mengambil kira kedua-dua elemen tersebut. Menurut Noriah (2005) guru yang tidak mempunyai pengetahuan tentang emosi, sukar untuk mengarahkan emosi mereka dalam menghasilkan suatu pemikiran dan tindakan yang berkesan. Ketidaktahuan guru-guru ini boleh menjadi penghalang dalam membuat satu tindakan yang positif. Lazimnya mereka akan bergantung kepada perasaan dan dorongan emosi yang dominan. Sekiranya emosi yang dominan itu merupakan emosi yang negatif maka mereka akan mempunyai pemahaman yang cetek tentang perasaanya sendiri dan orang lain, serta tidak dapat mengarahkan emosi berkenaan sehingga tidak mampu bertindak secara positif. Individu yang kurang cerdas secara emosi, tidak berupaya memotivasikan diri sendiri atau orang lain. Mereka tidak mampu mengubah dan mengendalikan situasi yang buruk dengan cepat dan
14 bersesuaian mengikut keadaan. Individu seperti ini biasanya sentiasa kurang selesa apabila menghadapi pelbagai keadaan yang kritikal. Bahagian Kurikulum BPG, Kementerian Pelajaran Malaysia telahpun memasukan komponen EQ (kemahiran generik: kompetensi kecerdasan emosi) ke dalam kurikulum teras pendidikan bagi kursus persediaan calon guru-guru di peringkat ijazah yang berkuatkuasa mulai Julai 2004 (Kementerian Pelajaran Malaysia 2004). Bagi kursus perguruan lepasan ijazah (KPLI), komponen EQ hanya disisipkan dalam kursus psikologi pendidikan. Ini menunjukkan bahawa setakat ini belum terdapat satu modul latihan yang komprehensif piawai untuk membantu meningkatkan EQ guru- guru. Selaras dengan matlamat kerajaan yang ingin menjadikan pendidikan di Malaysia bertaraf antarabangsa, maka kajian sebegini menjadi amat penting dijalankan supaya proses penambahbaikan kualiti perkhidmatan pendidikan guru dapat dipertingkatkan. Kajian kecerdasan emosi (EQ) sudah banyak dijalankan di Barat, seperti kajian EQ yang dijalankan terhadap pekerja di Amerika Serikat, yang mendapati bahawa pendorong utama kejayaan dalam sesebuah syarikat adalah "kecerdasan emosi" (Ginanjar 2003; Goleman 1999). Bagaimanapun, diantara kajian-kajian yang dilakukan, sedikit sekali kajian dijalankan berkaitan dengan kecerdasan emosi dalam kalangan guru-guru, malah kajian tentang latihan untuk meningkatkan kecerdasan emosi amat kurang dilakukan. Justeru, kajian sebegini perlu dilakukan untuk melihat kesinambungan pelbagai dapatan kajian yang telah dihasilkan. Di Malaysia, kajian tentang kecerdasan emosi telah banyak juga di jalankan, seperti kajian Mohd Najib (2000) yang memberi tumpuan terhadap kestabilan emosi guru-guru, kajian Noriah et al. (2003) ke atas pegawai kerajaan (polis, pegawai penjara, pegawai imegresen, jururawat dan guru-guru), kajian Wan Ashiba (2004) ke atas guru-guru sekolah berasrama dan tidak berasrama, kajian Syafrimen (2004) ke atas guru-guru sekolah menengah Zon Tengah Semenanjung Malaysia, dan kajian Syed Najmuddin (2005) ke atas guru-guru Maktab Rendah Sains MARA (MRSM). Kajian-kajian tersebut mendapati masih terdapat beberapa domain EQ yang perlu diberi perhatian dan latihan terhadap sampel dan subjek kajian terbabit. Kajian Noriah et al. (2003), kajian Syafrimen (2004) dan kajian Syed Najmuddin (2005) telah
mendapati bahawa lima dari tujuh domain EQ yang wujud, masih berada pada peringkat yang relatif rendah. Sementara mengikut pandangan Goleman (1995, 1999), kelima-lima domain ini sangat berpengaruh dalam menentukan kestabilan emosi seseorang. Bagaimanapun kajian-kajian ini masih bersifat penerokaan mengambilkira pembolehubah latihan yang sesuai bagi membantu guru-guru ataupun sampel yang dikaji untuk meningkatkan EQ mereka. Justeru, satu kajian lanjutan yang memfokus kepada latihan untuk meningkatkan EQ tersebut perlu dijalankan, agar kesinambungan terhadap sesuatu hasil kajian tersebut dapat dilihat dalam sesebuah isu- isu yang ingin dicari jalan penyelesaian. 1.4 TUJUAN KAJIAN Kajian ini bertujuan untuk membina modul latihan EQ bagi membantu menyediakan garis panduan dalam latihan meningkatkan kecerdasan emosi guru-guru. Berdasarkan tujuan tersebut berikut adalah beberapa objektif kajian: 1.4.1 Objektif Kajian i. Mengenal pasti kompetensi asas EQ yang perlu diberikan latihan dalam kalangan guru-guru? ii. Mengenal pasti pandangan pakar dan orang-orang berjaya untuk pembinaan kompetensi EQ tersebut? iii. Mengenal pasti kaedah yang sesuai untuk melatih kompetensi EQ tersebut? iv. Mengenal pasti kompetensi EQ guru-guru sebelum dan selepas menggunakan modul EQ yang dibina? v. Mengenal pasti pandangan guru-guru tentang latihan EQ menggunakan modul latihan yang EQ dibina? 1.4.2 Persoalan Kajian i. Apakah kompetensi asas EQ yang perlu diberikan latihan dalam kalangan guru- guru? 15 tanpa latihan
ii. Bagaimanakah pandangan pakar dan orang-orang berjaya untuk pembinaan kompetensi EQ tersebut? iii. Apakah kaedah yang sesuai digunakan untuk melatih kompetensi EQ tersebut? iv. Apakah profil kompetensi EQ guru-guru sebelum dan selepas menggunakan modul EQ yang dibina? v. Apakah pandangan guru-guru tentang latihan EQ menggunakan modul latihan yang EQ dibina? 1.5 KEPENTINGAN KAJIAN BPG telah merangcang satu kursus persediaan berkaitan dengan kompetensi EQ yang dipanggil dengan kemahiran generik, berkuatkuasa mulai Julai 2004. Kursus tersebut dijadikan kursus teras bagi calon-calon guru yang mengambil ijazah perguruan di maktab-maktab perguruan Malaysia. Bagaimanapun didapati beberapa kelompangan pada kursus tersebut yang semestinya diberikan penekanan kepada mereka, seperti domain motivasi kendiri, kerohanian, kematangan dan beberapa kompetensi asas EQ seperti yang dikenal pasti di dalam kajian ini. Kajian-kajian yang dijalankan sebelum ini (Noriah et al. 2004; Syafrimen 2004; Syed Najmuddin 2005 & Wan Ashibah 2004) mendapati kompetensi tersebut sangat penting dalam membina EQ seseorang. Justeru, pengkaji melihat satu keperluan untuk membangunkan sebuah modul yang dapat dijadikan sebagai panduan dan memberikan celik akal dan akhirnya membawa perubahan kepada peminaan EQ dalam kalangan guru-guru. Usaha sebegini dapat memberikan sumbangan bermakna kepada BPG dan penggubal kurikulum latihan perguruan, agar mengambil kira aspek-aspek penting seperti kompetensi asas EQ selain daripada IQ untuk melahirkan guru-guru yang berkesan, dalam merealisasikan hasrat Falsafah Pendidikan Negara. Kecerdasan emosi sangat penting dalam proses P&P. Di samping mempunyai kepakaran dalam sesuatu subjek, guru juga perlu mempunyai EQ yang tinggi. Guru- guru akan mempunyai EQ yang tinggi, apabila mereka memiliki skor yang tinggi pada domain-domain EQ tersebut (kesedaran kendiri, regulasi kendiri, motovasi kendiri, empati, kemahiran sosial, kerohanian dan kematangan). Kajian Noriah et al. (2003), Syafrimen (2004) dan Syed Najmuddin (2005) mendapati pada umumnya guru-guru 16 latihan
mempunyai skor yang tinggi pada domain kerohanian dan kematangan, namun mereka memperolehi skor yang agak rendah pada domain-domain yang lain khasnya pada kompetensi asas yang semestinya dimiliki oleh guru-guru berkenaan. Justeru, pembinaan modul latihan EQ menjadi penting untuk membantu memberikan celik akal kepada guru-guru, agar proses pembelajaran secara berterusan dapat berlaku, sehingga akhirnya menghantarkan guru-guru kepada tingkat kematangan EQ. Kejayaan membangunkan modul EQ dalam kajian ini juga memberikan sumbangan bermakna kepada Kementerian Pelajaran Malaysia: seperti (i) dapat memberikan ruang intervensi berkaitan dengan kompetensi asas EQ yang mesti dimiliki oleh guru-guru, (ii) menyediakan platfom kepada guru-guru agar sentiasa memperbaiki diri untuk menjadi seorang guru yang berkesan melalui latihan-latihan EQ yang disediakan, dan akhirnya akan menambahkan keberkesanan pendidikan di sekolah. Dari segi teori pula, kajian ini dapat memperkuatkan lagi dapatan-dapatan kajian EQ yang diperolehi sebelum ini. 1.6 BATASAN KAJIAN Terdapat beberapa batasan yang menghadkan dapatan kajian ini. Beberapa faktor yang membawa kepada batasan tersebut seperti dinyatakan di bawah ini: i. Pada peringkat analisis keperluan kajian ini hanya melibatkan 112 orang guru yang sedang menuntut di peringkat Sarjana dan Doktor Falsafah di Fakulti Pendidikan Universiti Kebangsaan Malaysia. Pada fasa kedua pula melibatkan lapan orang pakar dan 24 orang orang-orang yang dianggap berjaya dalam bidang yang mereka ceburi, serta beberapa dokumen untuk keperluan analisis dokumen. ii. Untuk tujuan pengujian modul, kajian ini baru berjaya melibatkan 33 orang guru yang dijadikan dalam satu kumpulan, kerana semasa pengujian modul tersebut melibat kos yang agak tinggi untuk pembiayaan makan, minum, tempat tinggal dan juga bahan-bahan keperluan latihan. Untuk mendapatkan komitmen penuh 17
daripada guru-guru yang terlibat sebagai peserta latihan, pengkaji telah memenuhi semua perbelanjaan untuk keperluan latihan tersebut. iii. Pengkaji baru berjaya menjalankan latihan selama empat hari kepada guru-guru dalam satu kumpulan seperti yang telah dikemukakan sebelum ini, seterusnya untuk melihat kesesuaian modul tersebut pengkaji baru berjaya mendapatkan pandangan guru-guru yang terlibat dalam latihan tersebut dalam bentuk maklum balas yang mereka berikan selepas latihan dijalankan. Pengkaji sememangnya memberikan ujian awal sebelum latihan dan juga selepas latihan menggunakan modul EQ dijalankan. Bagaimanapun pengkaji melihat kemungkinan akan lebih nampak keberkesanan modul ini apabila dilakukan dalam bentuk eksperimen sebenar dengan mewujudkan kumpulan kawalan, mengontrol segala pemboleh ubah luaran yang dapat mempengaruhi dapatan eksperimen. Sememangnya pengkaji mengharapkan akan ada kajian lanjutan selepas ini untuk menguji dan melihat keberkesanan modul ini menggunakan pendekatan sedekian. 1.7 KERANGKA KONSEP KAJIAN Kerangka konsep kajian ini dibina berasaskan Falsafah Pendidikan Negara dan konsep EQ yang dicadangkan oleh Goleman-Noriah et al. (2004), seperti ditunjukan pada rajah 1.1. Rajah 1.1 Kerangka konsep kajian dibina berasaskan Falsafah Pendidikan Negara, konsep EQ Goleman-Noriah (2004) 18
Falsafah Pendidikan Negara (FPN) merupakan acuan asas bagi membangunkan pendidikan dalam negara ini. FPN mempunyai cita-cita yang amat mulia iaitu berhasrat melahirkan insan yang seimbang dari segi Jasmani, Emosi, Rohani dan Intelek. Potensi Intelek yang dihasratkan oleh FPN adalah meliputi hikmah iaitu ilmu yang membawa kepada kebenaran, daya fikir yang beradab, kreatif dan inovatif, logik, dan analitis yang akan melahirkan ilmu yang bermanfaat dari segi teori dan praktis. Manakala potensi Rohani dan Emosi menyentuh aspek-aspek keyakinan kepada Tuhan, kepercayaan beragama, kematangan jiwa, penghayatan nilai-nilai murni dan norma masyarakat, berbudi pekerti mulia,berbakti dan berkorban. Potensi Jasmani pula menggarap aspek kecergasan fizikal dan kesihatan mental yang berfungsi untuk hidup berdikari dan patriotik terhadap masyarakat dan negara (Nor' Aini Dan & Tajul Arifiin 2002). Goleman dalam Noriah (2003) telah mengemukakan bahawa kecerdasan emosi dikaitkan dengan dua jenis kompetensi iaitu; kompetensi "peribadi" dan "kompetensi sosial". Kedua-dua kompetensi tersebut diwakili oleh lima domain EQ. Komptensi peribadi diwakili oleh tiga domain, iaitu; kesedaran kendiri (self-awareness), regulasi kendiri (self-regulation) dan motivasi kendiri (self-motivation),. Manakala komptensi sosial pula diwakili oleh dua domain, iaitu; empati (empathy) dan kemahiran sosial (social skills). Bagaimanapun, kajian yang dijalankan oleh Noriah et al (2003), mendapati wujudnya penambahan dua domain baru yang sangat berperanan dalam meningkatkan kecerdasan emosi seseorang. Dua domain tambahan tersebut adalah "kerohanian (spirituality)" dan "kematangan (maturity)". 1. Kompetensi peribadi Kompetensi pribadi ini memberikan implikasi bagaimana seseorang menguruskan dirinya sendiri. Kompetensi ini mempunyai tiga domain iaitu kesedaran kendiri, regulasi kendiri dan motivasi kendiri. Kesedaran kendiri ialah kebolehan seseorang mengetahui keadaan dalaman (perasaan), mengetahui apa yang sedang dirasakan pada satu masa tertentu, dan menggunakannya untuk memandu dalam mengambil sesuatu keputusan pada satu 19
masa tertentu (Goleman,1999). Individu ini biasanya memiliki kayu ukur yang realistik atas kemampuan dan kepercayaan diri sendiri. Domain ini merupakan asas yang perlu ada sebelum wujudnya domain-domain yang lain dalam kecerdasan emosi. Domain ini mempunyai tiga subdomain iaitu: a. Kesedaran emosi (Emotional Awareness) Kesedaran diri ialah kemampuan untuk mengenal dan memilih-milih perasaan, memahami perasaan yang sedang dirasakan dan mengapa ianya diraskan serta mengetahui penyebab munculnya perasaan berkenaan. Kesedaran emosi merupakan keupayaan seseorang untuk mengenal pasti emosi yang wujud di dalam dirinya dan kesannya terhadap prestasi diri. Individu yang mempunyai kesedaran emosi yang tinggi biasanya dapat merasakan perasaan yang sedang bergejolak dalam dirinya (seperti; sedih, kecewa, marah dan sebagainya) serta boleh mengaitkannya dengan apa yang sedang dia difikirkan, dilakukan dan diungkapkan. Individu ini dapat mendengarkan bisikan hati dari dalam dirinya sendiri, mengenali bagaimana perasaannya dapat mempengaruhi hasil kerja yang sedang dijalankan. Individu ini juga dapat menyelaraskan diri dengan nilai-nilai yang diyakininya, dan sentiasa secara naluriah dapat menentukan tindakan yang terbaik. Individu tersebut juga sedar dan dapat mengandaikan kesan yang akan timbul akibat daripada luahan perasaannya terhadap dirinya sendiri dan orang lain. b. Penilaian kendiri yang tepat (Accurate Self-Assessment) Penilaian kendiri yang tepat merujuk pada keupayaan seseorang untuk mengetahui kekuatan dan kelemahan dirinya dalam melakukan sesuatu tugasan. Individu yang yang berkebolehan menilai dirinya dengan tepat sentiasa dapat menghargai kelebihan dan kekurangan orang lain. Sebaliknya, dalam memperbaiki kelemahan diri sendiri, individu ini akan lebih bersikap terbuka dalam menerima pandangan, dan kritikan daripada orang lain. Individu ini juga sentiasa bersikap terbuka dalam menerima maklumbalas dan cuba melihat idea atau pandangan baru yang dikemukakan dari perspektif yang baru. Individu berkenaan menganggap pandangan tersebut sebagai pembelajaran sepanjang hayat yang boleh diterima untuk lebih mengembangkan lagi potensi diri. Penilaian kendiri yang tepat juga 20
akan menjadikan seseorang tahu, bila sepatutnya meminta bantuan dan dimana ia seharusnya memfokuskan diri untuk menumbuhkan kekuatan yang baru. c. Keyakinan Diri (Self Confidence) Keyakinan diri memberikan gambaran tentang keupayaan seseorang untuk menghargai diri sendiri dan dia percaya dengan kebolehan dirinya tersebut dalam melakukan sesuatu tugas. Individu sedemikian mempunyai keyakinan diri yang tinggi dan sentiasa berpegang kepada prinsip hidup yang dia yakini. Sebaliknya, mereka tidak mudah terpengaruh dengan gaya hidup orang lain. Individu ini tidak akan mengharapkan bantuan orang lain jika dia mampu melaksanakan sebarang tugas yang diamanahkan. Dia juga berani mengemukakan pendapat dan idea, walaupun pendapat dan idea tersebut kurang disenangi dan digemari orang lain. Individu ini sentiasa boleh membuat keputusan yang tepat walaupun terdapat tekanan dan pandangan yang mengelirukan daripada pihak lain. Stein dan Book (2000) mengemukakan bahawa kesedaran kendiri merupakan asas tempat dibangunya semua domain kecerdasan emosi yang lain. Beliau mengatakan bahawa tidak mungkin individu akan berjaya meningkatkan domain EQ yang lain, seandainya individu tersebut tidak sedar dan mengenali dirinya sendiri. Individu yang mempunyai kesedaran kendiri yang tinggi akan mudah memperbaiki domain-domain kecerdasan emosi yang lainnya. Seseorang yang mempunyai naluri kesedaran kendiri yang kuat, dapat mengetahui saat mereka kurang bersemangat, mudah marah, sedih, ataupun terlalu gembira. Mereka juga menyedari bagaimana perasaan tersebut dapat mengubah perilaku mereka sehingga menyebabkan dirinya dijauhi oleh orang lain. Individu sebegini biasanya juga mengetahui punca-punca yang menjadi penyebab timbulnya perasaan berekenaan (Stein & Book 2000). Dalam bahasa yang agak terkesan puitis, Stein (2000) juga mengukapkan bahawa; ...Tanpa kesedaran kendiri, walaupun kita bersungguh-sungguh untuk menyelasikan pelbagai permasalahan, pada akhirnya kita hanya akan berpusing-pusing dalam lingkaran permasalahan yang tiada hujung... 21
Regulasi kendiri ialah kebolehan seseorang mengelola emosi sendiri sehingga memberikan impak yang positif dalam melaksanakan sesuatu tugasan. Individu ini selalu mengambil berat bisikan hatinya serta mampu menunda kenikmatan sesaat sebelum terwujudnya matlamat yang ingin dicapai (Goleman,1999). Individu ini juga mampu cepat pulih dari pelbagai tekanan emosi. Domain ini mengandungi lima subdomain iaitu: a. Kawalan kendiri (Self Control) Keupayaan mengawal naluri dan emosi-emosi yang destruktif. Seseorang itu dapat memantau perasaan dan menghalang tercetusnya emosi yang negatif daripada dikesan oleh orang lain. individu ini mempunyai cara tersendiri dalam mengelola emosi yang sedang terganggu. Dia sentiasa berusaha menyalurkan emosi berkenaan dengan cara-cara yang bermanfaat. Individu ini sentiasa tenang, berfikiran jernih dan tidak mudah goyah walupun dalam keadaan tertekan. Pengawalan kendiri ini diperlukan terutamanya dalam situasi seperti pertengkaran, perdebatan. Seseorang yang mempunyai kawalan kendiri yang bagus sentiasa dalam keadaan tenang dan dapat berfikir dengan jelas serta mampu memberikan tumpuan kepada isu yang sedang dibincangkan sebelum membuat sesuatu keputusan. b. Kebolehpercayaan (Trustworthiness) Kebolehpercayaan ialah kemampuan individu untuk mengekalkan kejujuran dan jati diri yang tinggi. Individu yang mempunyai kejujuran yang tinggi akan mudah didekati dan disenangi oleh individu-individu lain. Mereka akan sentiasa ikhlas dalam menjalin hubungan dengan orang lain, dalam melaksanakan tugasan serta memegang amanah yang diberikan. Ini dapat dilihat daripada ketulusan individu berkenaan dalam mengakui kesilapan sendiri serta keberaniannya menegur perbuatan orang lain yang kurang beretika. Individu ini juga berani membuat pendirian yang tegas berasaskan prinsip yang yang dipegang walaupun kurang disukai oleh orang lain. 22
23 c. Bertanggungjawab (Conscientiousness) Ialah seseorang yang mempunyai tanggungjawab diri yang tinggi ke atas pencapaian peribadi. Individu ini boleh menilai prestasi diri pada setiap masa dan sangat teliti dalam merencanakan sesuatu tugas, menyelesaikan tugas pada waktunya dan berdisiplin. Kebolehan ini penting dalam mengukur tahap persediaan diri seseorang dalam menjalankan sesuatu tugasan. d. Penyesuaian Diri (Adaptability) Ialah seseorang yang sangat luwes (flexible) dalam menangani dan menerima perubahan. Individu sedemikian mempunyai keterampilan dalam menangani pelbagai cabaran, terutama yang melibatkan perubahan yang drastik dan memerlukan respons dan tindakan yang selari dengan situasi yang anjal (fluid). Individu sentiasa boleh menyesuaikan diri dalam pelbagai situasi tanpa kehilang fokus, dia akan tetap nyaman dengan situas-situasi yang kurang menentu. Ciri keluwesan ini penting terutama bagi seseorang yang perlu membuat keputusan dalam situasi yang sentiasa berubah. Individu yang berkebolehan menyesuaikan diri dalam suasana kerja yang pelbagai akan menjadikan dirinya bertambah mahir dalam menyelesaikan sesuatu tugasan yang diberikan. e. Inovasi (Innovation) Ialah seseorang yang berkebolehan menerima idea-idea baru, pendekatan dan maklumat baru daripada sesiapa sahaja tanpa adanya perasaan negatif (negative thinking). Individu ini juga sentiasa mencari dan menjana idea-idea baru daripada pelbagai sumber. Individu ini mampu melihat sesuatu perkara daripada perspektif yang berbeza dan berani mengambil risiko apabila telah membuat sesuatu keputusan. Motivasi kendiri ialah menggunakan hasrat yang paling dalam untuk menggerakan dan menuntun individu menuju sesuatu matlamat, membantu mengambil inisiatif dan selalu bertindak dengan efektif serta sentiasa bertahan dalam menghadapi sebarang kegagalan dan frustrasi (Goleman 1999). Goleman juga menyatakan bahawa individu yang mempunyai motivasi kendiri yang tinggi berupaya menggunakan dorongan suara hati dalam bertindak dan selalu memandu arah mereka dalam mewujudkan sesuatu tujuan. Dengan kata lain boleh juga diertikan dengan
kecenderungan emosi dalam membimbing atau memudahkan seseorang untuk mencapai sesuatu matlamat. Ia mempunyai empat subdomain iaitu: a. Dorongan Pencapaian (Achievement Drive) iaitu seseorang yang mempunyai semangat yang tinggi untuk mencapai suatu matlamat atau kecemerlangan. Individu ini, sentiasa meletakkan sasaran yang mencabar dengan risiko tertentu. Individu ini juga mahu menimba maklumat untuk menutupi kekurangan yang ada pada dirinya serta sentiasa mencari jalan untuk melakukan sesuatu dengan lebih baik. Individu ini juga sentiasa belajar cara-cara untuk meningkatkan prestasi dirinya. b. Komitmen (Commitment) mensejajarkan matlamat peribadi dengan matlamat kumpulan atau organisasi. Individu ini sanggup berkorban demi mencapai matlamat yang lebih besar (matlamat organisasi). Individu ini juga sentiasa mencari makna (sense of purpose) dalam misi yang lebih besar. Menggunakan nilai utama kumpulan dalam membuat keputusan dan menjelaskan pilihan serta pandai memanfaatkan peluang untuk mencapai matlamat kumpulan. c. Inisiatif (Initiative) Seseorang yang menunjukkan sikap proaktif dan sentiasa bersedia merebut peluang yang ada. Melaksanakan tugas melangkaui matlamat yang ditetapkan, iaitu melakukan sesuatu dengan sempurna dan lebih baik. Individu ini berusaha membimbing rakan-rakan dan lain-lain untuk melaksanakan sesuatu tugas bersama-sama dengan cara tersendiri. Individu ini sentiasa berusaha hingga tercapai apa yang dicita-citakan. d. Optimis (Optimism) Seseorang yang berpendirian teguh dalam mencapai cita-cita walaupun terdapat pelbagai macam cabaran dan masalah. Individu yang optimis sentiasa berpandangan "untuk berjaya" dan bukannya berpandangan "untuk gagal" serta lebih melihat masalah sebagai cabaran yang boleh diatasi dan bukannya kelemahan peribadi yang menjadikan diri kurang bersemangat. 24
25 2. Kompetensi Sosial Kompetensi sosial ini menentukan bagaimana seseorang itu mampu menjalin hubungan dengan individu lain. Komptensi sosial mempunyai dua domain iaitu empati dan kemahiran sosial. i. Empati (Empathy) Empati ialah menyedari dan mampu merasakan apa yang dirasakan oleh individu lain (Goleman 1999). Seseorang yang mempunyai empati yang tinggi mampu memahami orang lain daripada perspektif mereka. Individu ini juga mampu menumbuhkan kepercayaan kepada orang lain, dan juga sentiasa mampu menyelaraskan diri dengan individu yang pelbagai. Sifat ini juga boleh menjadi faktor pendorong dan penyubur kemesraan dan keserasian dengan individu dari pelbagai latar belakang. Individu yang mempunyai sifat empati boleh menyelami kepahitan, kesusahan, kekecewaan atau keraguan seseorang terhadap sesuatu perkara (Goleman 1999). Empati ini mengandungi lima subdomain iaitu: a. Memahami Orang Lain (Understanding Others) Kebolehan mengesan perasaan dan perspektif orang lain, serta menunjukkan minat yang mendalam terhadap kepentingan (concern) mereka. Kebolehan memberikan perhatian terhadap tingkah laku emosi dan mendengar secara aktif luahan perasaan oleh seseorang. Menunjukkan sensitiviti dan memahami perspektif orang lain. Di samping itu juga sentiasa sedia membantu untuk memenuhi keperluan dan perasaan orang lain. b. Mengembangkan Potensi Orang Lain (Developing Others) Merasakan keperluan mengembangkan potensi orang lain dan berusaha menumbuhkan serta meningkatkan kemampuan mereka. Seseorang yang dapat mengakui dan memberi ganjaran atas ciri-ciri kekuatan dan pencapaian orang lain, menawarkan maklum balas yang berguna dan mengenal pasti keperluan orang lain untuk pengembangan diri. Individu ini juga mampu menjadi pembimbing dan menawarkan tugasan yang mencabar sehingga dapat
membentuk dan mempertingkatkan kemahiran individu lain. Kebolehan ini adalah salah satu daripada pendekatan kepemimpinan yang efektif (Boyatzis Goleman, & McKee 2002). c. Berorientasikan Perkhidmatan (Service Orientation) Menjangka, mengenal pasti dan memenuhi keperluan pelanggan. Seorang individu, sama ada guru, pensyarah, peniaga, pekerja komersial ataupun penjawat awam perlu memahami keperluan pelanggannya. Sama ada perkhidmatan yang diberikan telah memenuhi citarasa pelanggan atau belum. Seorang guru ataupun pensyarah, tentunya mereka akan memikirkan sama ada semua pelajar yang mengikuti kelas hari ini mampu menerima, memahami dan mempratikan materi yang telah diajarkan, tanpa ada pilih kasih diantara pelajarnya. Mereka juga sanggup mencari pelbagai kaedah untuk meningkatkan kepuasan dan kesetiaan pelanggan, menghulur bantuan yang sesuai dengan rela. Mereka juga patut memahami perspektif pelanggan dan bertindak sebagai penasihat serta pembimbing yang boleh dipercayai. d. Mencungkil Kepelbagaian (Leveraging Diversity) Memupuk peluang melalui pergaulan dengan kepelbagaian individu. Individu perlu menghormati dan membina hubungan baik dengan orang lain daripada berbagai latar belakang. Individu juga perlu memahami berbagai pandangan dunia luar, sensitif terhadap perbezaan kumpulan serta melihat kepelbagaian sebagai peluang. Mampu menciptakan persekitaran yang boleh membuatkan semua orang berkembang maju. Hal ini boleh diwujudkan dengan cara menghakis bias dan memupuk toleransi. e. Kesedaran Politik (Political Awareness) Keupayaan membaca emosi kumpulan dan hubunganya dengan pemegang kekuasaan. Mengesan pertalian sosial yang penting, memahami kuasa yang mempengaruhi pandangan dan tindakan klien, pelanggan atau pesaing. Di samping itu, kebolehan memahami realiti organisasi dan luaran. 26
Corey dan Corey (1997) juga menyatakan bahawa individu yang berempati mampu menyelami perasaan seseorang dan mampu melihat dunia orang lain tersebut daripada perspektif mereka. Seterusnya Rogers dalam Corey, Corey & Callahan (1998) pula menyatakan bahawa seseorang yang boleh menunjukkan sifat empati akan lebih mudah berinteraksi dengan orang lain, terutama dalam proses membantu seseorang. Stein dan Book dalam bukunya Emotional Intelligence and Your Success (2000) memberikan pandangan tentang empati iaitu kemampuan untuk menyadari, memahami dan menghargai perasaan serta fikiran orang lain. dalam laras bahasa yang agak berbeza beliau juga mengemukakan; empati adalah "menyelaraskan diri" mengambil berat terhadap apa, bagaimana, serta memahami latarbelakang perasaan serta fikiran orang lain, sebagaimana orang tersebut merasakan dan memikirkannya. Individu yang mempunyai empati yang tinggi mampu memahami orang lain daripada persepektif individu berkenaan, sangat peduli serta memperlihatkan minat dan perhatian yang tinggi terhadap orang lain. ii. Kemahiran Sosial Kemahiran sosial ialah kemahiran mencetuskan respon yang dikehendaki daripada orang lain. Mampu menagani emosi dengan baik semasa berhubungan dengan orang lain, sentiasa cermat dan teliti dalam membaca situasi-situasi sosial. Mampu berinteraksi dengan lancar dan cekap dalam menggunakan keterampilan-keterampilan mempengaruhi orang lain. Individu ini biasanya mudah untuk bekerja sama dalam kumpulan (Goleman, 1999). Goleman (1999) juga menyatakan bahawa domain ini membolehkan seseorang mengurus pelbagai emosi secara efektif dalam membina hubungan dengan orang lain. Individu yang mempunyai kemahiran sosial yang baik, mampu mentafsirkan dengan tepat situasi sosial yang berlaku di sekelilingnya serta mempunyai kemahiran untuk menjaga dan memimpin persekitaranya. Individu ini juga mampu menjadi pakar runding yang baik di samping berkebolehan menyelesaikan konflik, serta mampu mewujudkan kerjasama dan semangat berpasukan apabila bekerja dalam sesebuah kumpulan ataupun organisasi. Terdapat lapan subdomain iaitu: 27
28 a. Pengaruh (Influence) Menggunakan taktik yang efektif untuk membujuk orang lain. Individu yang mahir mempengaruhi orang lain dengan cara membuat penyampaian idea secara halus untuk menarik minat pendengar. Individu ini pandai menggunakan pelbagai strategi (seperti pengaruh tak langsung) untuk membina konsensus dan sokongan serta mencetuskan suasana yang dramatik untuk menonjolkan idea secara efektif. b. Komunikasi (Communication) Kemampuan seseorang mendengar secara terbuka dan menyampaikan mesej dengan cara yang meyakinkan. Individu yang mempunyai kemahiran berkomunikasi ini sentiasa efektif dalam bertolak ansur dan menyampaikan tanda emosi sejajar dengan mesej yang disampaikan. Individu ini juga suka berterus terang dalam isu yang rumit, mahu mendengar secara aktif, saling memahami dan sangat mengalu-alukan perkongsian maklumat. Mereka juga sentiasa menggalakkan komunikasi terbuka serta setia mendengar berita baik dan buruk. c. Pengurusan Konflik (Conflict Management) Mampu berunding dan menyelesaikan pertikaian. Individu yang berkemahiran dalam pengurusan konflik boleh menangani permasalahan yang sukar dengan bijaksana. Mereka juga boleh mengesan potensi konflik yang terjadi dalam suasana tertentu, mengetengahi percanggahan pendapat secara terbuka dan membantu meredakannya, menggalakkan pembahasan dan perbincangan terbuka serta merancang penyelesaian konflik berkenaan. d. Kepemimpinan (Leadership) Pemimpin berfungsi untuk memberi inspirasi dan membimbing individu dan kumpulan. Pemimpin yang baik melahir dan membangkitkan keghairahan untuk mencapai misi dan visi yang dirangka bersama. Mereka akan melangkah ke hadapan untuk memimpin bila diperlukan tanpa mengira kedudukan, membimbing prestasi orang lain dan pada masa yang sama mempertanggungjawabkan bawahan atas prestasinya masing-masing serta memimpin melalui teladan.
e. Pemangkin Perubahan (Change Catalyst) Pemangkin perubahan akan memulakan atau mempekerjakan perubahan yang berlaku dalam suatu organisasi. Seseorang yang mempunyai kecekapan ini mengetahui keperluan untuk berubah. Sentiasa berusaha untuk menghapus halangan dan mencabar keadaan yang boleh mengganggu keperluan untuk berubah. Mereka juga memperjuangkan perubahan secara bersama-sama (collaboration) dengan rakan-rakan setugas yang lain. f. Pembina Hubungan (Building Bonds) Membentuk hubungan yang bermakna dalam sebuah organisasi. Seseorang perlu memupuk dan mengekalkan rangkaian informal yang luas, membina hubungan yang saling memberi faedah, membina hubungan baik serta mengekalkan persahabatan peribadi dalam kalangan rakan sejawat. g. Kolaborasi dan Kerjasama (Collaborative and Cooperative) Bekerjasama dengan orang lain demi mencapai matlamat yang sama berpandukan misi dan visi organisasi. Kebolehan ini dipamerkan dengan mengimbangkan fokus terhadap tugasan serta perhatian terhadap hubungan. Kolaborasi, berkongsi rancangan, maklumat dan sumber serta mewujudkan persekitaran kerja yang positif dan mesra. Individu ini juga perlu mengesan dan memupuk peluang untuk bekerjasama antara rakan sejawat atau orang bawahan supaya matlamat organisasi dapat dicapai secara bersama-sama. h. Keupayaan Berpasukan (Team Capabilities) Mewujudkan sinergi kumpulan dalam mencapai matlamat bersama. Seorang pemimpin (informal atau formal) perlu membentuk ciri kumpulan yang berasaskan hormat menghormati, suka membantu dan bekerjasama. Pemimpin ini juga dapat membawa semua ahli kumpulan bersama-sama aktif dan ghairah dalam membina identiti kumpulan, semangat kekitaan dan komitmen serta memelihara kumpulan dan reputasinya di samping berkongsi penghargaan yang diterima secara bersama. Menurut Stein dan Book (2000) kemahiran sosial ialah kemampuan seseorang untuk menunjukkan bahawa kita adalah ahli kumpulan dalam masyarakat yang dapat 29
30 bekerja sama, berperan dan konstruktif. Domain EQ ini termasuk juga bertindak secara bertanggung jawab, walaupun mungkin kita secara peribadi tidak mendapatkan keuntungan secara langsung. Individu ini mampu melakukan sesuatu untuk dan bersama orang lain, bertindak sesuai dengan bisikan hati nurani, serta menjujung tinggi norma-norma yang berlaku di dalam masyarakat. Individu yang memiliki kemahiran sosial yang tinggi, memiliki kesedaran sosial dan sangat peduli dengan orang lain. Hal terlihat dalam kemampuannya memikul tanggung jawab hidup berorganisasi dan bermasyarakat. Individu ini juga dapat menerima orang lain, serta dapat memanfaatkan bakat dan potensi orang tersebut untuk kebaikan bersama. 3. Kerohanian Domain kerohanian menggambarkan beberapa perkara seperti keredhaan, rasa tanggungjawab kepada pencipta serta kebolehan menghayati nilai-nilai agama. Keredhaan didefinisikan sebagai kebolehan seseorang untuk menerima dengan hati yang rela peraturan-peraturan tertentu yang digariskan oleh agama masing-masing dan peraturan-peraturan ini dijadikan sebagai garispanduan yang harus diterima dalam menjalani kehidupan. Kesedaran tentang tanggungjawab terhadap penciptanya membantu seseorang untuk melaksanakan tugas tanpa rasa jemu. Seterusnya boleh memberi semangat kepada individu tersebut untuk terus bekerja. Ini menunjukkan bahawa seseorang yang sentiasa aktif bekerja untuk memenuhi tanggungjawabnya sebagai seorang manusia kepada penciptanya akan dapat membina aras kerohanian yang tinggi. Untuk melaksanakan tanggungjawab itu sebaik mungkin, seseorang itu perlu berhubung dengan penciptanya di samping menguasai ilmu-ilmu yang perlu untuk memenuhi tuntutan kerohaniannya. Dalam mengamalkan nilai agama seseorang itu akan sentiasa berfikir dulu sebelum melakukan sesuatu perkara. Kekuatan kerohanian dikaitkan dengan kebolehan seseorang untuk bersabar, beriman, bertakwa dan ikhlas dalam melakukannya (Noriah et al. 2003). 4. Kematangan Noriah et al (2003) telah mendapati bahawa domain kematangan ini merangkumi aspek usia, pengalaman dan pengetahuan seseorang serta kesannya terhadap
kecerdasan emosi. Dari segi usia, didapati seseorang itu biasanya akan menjadi lebih matang apabila bertambah usia. Sifat kematangan ini digambarkan sebagai kebolehan seseorang untuk mengawal tingkah laku seiring dengan bertambahnya usia. Peningkatan usia dapat membantu seseorang untuk melakukan muhasabah diri untuk mengenal kelemahan dan kekuatan diri masing-masing. Dari aspek pengalaman pula, didapati ianya mempunyai perkaitan yang rapat dengan kecerdasan emosi. Seseorang yang mempunyai pengalaman yang positif tentang dunia pekerjaannya, dapat mengawal emosi dengan baik di tempat kerja berbanding dengan seorang pekerja yang masih kurang berpengalaman. Pengalaman juga boleh membantu seseorang belajar dan seterusnya menggunakan hasil pembelajaran tersebut apabila berada dalam keadaan konflik dengan diri sendiri ataupun orang lain. Mereka sentiasa menjadikan pengalaman-pengalaman lepas sebagai contoh dan tauladan. Peningkatan ilmu pengetahuan juga boleh membantu seseorang meningkatkan kematangan diri. Pengetahuan tersebut boleh diperolehi sama ada melalui pembelajaran secara formal (hasil daripada latihan dalam perkhidmatan atau sebelum perkhidmatan) atau secara tidak formal. Bagaimana pun, kebanyakan pembelajaran berlaku dalam keadaan tidak formal. Individu yang boleh menyerap ilmu pengetahuan secara tidak formal dan menggunakannya dalam kehidupan peribadi atau pekerjaannya secara berkesan akan dapat meningkatkan kepintaran emosinya. Mayer et al (1999) mentakrifkan kecerdasan emosi sebagai satu domain prestasi manusia yang boleh dikaji dengan mengukur kebolehannya. Menurut Mayer, Caruso dan Salovey (1999) kecerdasan emosi mempunyai empat domain iaitu "kebolehan menerima dan menunjukkan emosi dengan tepat, kebolehan menyesuaikan emosi, kebolehan memahami sesuatu emosi dan mengawal emosi". Bagaimanapun, kajian ini akan disandarkan pada model kecerdasan emosi (EQ) yang dicadangkan oleh Goleman-Noriah et al. (2004). 31
1.8 DEFINISI ISTILAH Definisi operasi atau konsep yang digunakan dalam kajian ini adalah: i. Modul EQ Modul EQ merupakan bahan terancang yang digunakan oleh penyelidik untuk menyampaikan konsep-konsep kecerdasan emosi supaya dapat difahami oleh orang lain (Zuria 2004). Modul EQ yang akan digunakan dalam kajian ini merangkumi tujuh domain EQ seperti yang dicadangkan Noriah-Goleman (2004). Modul tersebut akan dibangunkan berdasarkan model EQ yang dicadang oleh beliau dan juga mengambil kira pandangan-pandangan pakar, yang akan didapatkan melalui temubual mendalam dengan pakar-pakar tersebut. Dalam kajian ini modul EQ dimaksudkan dengan modul latihan bagi tujuan meningkatkan EQ guru-guru di Malaysia, yang dibina menggunakan konsep EQ yang kemukakan oleh Goleman-Noriah et al (2004) yang menyatakan kecerdasan emosi atau emotional intelligence sebagai satu set kompetensi atau kemahiran berarahkan emosi yang membolehkan seseorang mengurus kehidupan mereka dengan baik. Ianya merangkumi kebolehan menyelami emosi sendiri untuk mengetahui dan menilai keadaan diri, menggunakan kecenderungan emosi untuk membimbing atau memudahkan seseorang mencapai sesuatu matlamat, kebolehan menyedari perasaan keperluan kehendak, dan masalah atau kegusaran orang lain, kebolehan mencetuskan respon yang sesuai daripada seseorang, sedar tentang kepentingan nilai agama sebagai perintis kehidupan, serta menggunakan pengalaman hidup (diri atau orang lain) sebagai panduan dalam menyelesaikan masalah. Justeru seseorang yang mempunyai EQ yang tinggi berkebolehan untuk mengetahui kekuatan dan kelemahan diri mereka, berkebolehan untuk membina motivasi yang tinggi untuk berjaya, boleh berkomunikasi secara berkesan serta perihatin terhadap kesukaran atau komplikasi situasi yang dihadapi oleh orang lain. Mereka juga boleh bekerja dalam satu pasukan, sedar tentang nilai serta pegangan hidup serta boleh menggunakan pengalaman lepas sebagai panduan kehidupan masa kini. 32
ii. Kecerdasan Kecerdasan mempunyai pelbagai takrifan bergantung kepada pakar atauppun ahli yang memberikan pengertian tentang kecerdasan tersebut. Pendefinisian ke atas kecerdasan juga bergantung kepada tempat dan budaya tertentu (Gardner 1990; Gardner 1991; Krechevsky 1993 & Sternberg 1996). Justeru, budaya yang berbeza akan memberikan cara berfikir dan kecerdasan yang berbeza pula. Bagi Wechsler (1958) kecerdasan ditakrifkan sebagai kebolehan seseorang untuk bertindak selari dengan matlamat, berfikir secara rasional serta boleh mengurus persekitaran dengan berkesan. Menurut Ausubel (1968) pula kecerdasan merupakan anugerah pelbagai fungsi yang membolehkan seseorang bertindak balas ke atas berbagai fenomena serta mampu berinteraksi dengan keadaan tertentu. Sedangkan menurut Gardner (1983), kecerdasan diertikan sebagai kemahiran yang dimiliki oleh seseorang dalam menyelesaikan sesuatu masalah yang akhirnya boleh memberikan pengetahuan baru kepada seseorang tersebut. Du Bois, Alverson dan Staley (dlm Syed 2005) pula menyatakan bahawa kecerdasan merupakan konstruk teoritikal untuk menerangkan bentuk kelakuan. Bar-On (dlm Goleman 2001) menyatakan bahawa kecerdasan sebagai kemampuan seseorang dalam mengurus emosi, pengetahuan sosial dan kebolehan mempengaruhi kesemua kenolehan untuk berhadapan engan keperluan persekitaran secara berkesan. Salovey dan Mayer (dlm Goleman 2001) menyatakan bahawa kecerdasan merupakan kebolehan untuk mengurus perasaan dan emosi sendiri dan orang lain serta boleh membezakannya dalam kalangan mereka dan menggunakan matlamat tersebut untuk memandu pemikiran dan tindakan seseorang tersebut. Gardner (1993) dan Goleman (2001) memberikan gambaran tentang kecerdasan sebagai satu potensi biofizik untuk memproses informasi yang boleh diaktifkan dalam sesebuah budaya bagi menyelesaikan masalah atau menghasilkan sesuatu yang berharga dalam budaya tersebut. Seterusnya Gardner (1993) juga menyatakan kecerdasan sebagai kebolehan untuk menyelesaikan masalah atau menghasilkan produk yang bernilai dalam budaya sendiri, budaya orang lain ataupun dalam komuniti tertentu. 33
Pada umumnya definisi kecerdasan yang dikemukakan oleh pakar-pakar di atas memberikan pengertian yang lebih kurang sama, iaitu keupayaan seseorang dalam menerima, memproses dan menilai maklumat dan menggunakan emosi secara terarah bagi mengawal pemikiran, tindakan dan mampu menyelesaikan masalah dalam persekitaran tertentu. iii. Emosi Menurut Mayer, Caruso dan Salovey (dlm Syed 2005), emosi adalah proses dalaman yang memantau serta mengkordinasi subsistem psikologi seperti kesedaran minda dan tindak balas fisiologi. Menurut Woolfolk (2004), reaksi emosi berlaku apabila mengalami sesuatu peristiwa atau melalui pemerhatian (termasuk mendengar dan membaca). Williams (2001) pula melihat emosi sebagai sesuatu ciri manusia yang kompleks dan multidimensi yang merangkumi komponen biologi dan budaya. Menurut beliau, emosi ini wujud atau kelihatan dalam pelbagai konteks hubungan sosial. Faktor persekitaran ini amat mempengaruhi kematangan individu dalam menentukan respons emosi dalam suasana yang berbeza (Saarni 2000). Sehubungan dengan itu, kajian ini melihat emosi daripada perspektif kecerdasan emosi. iv. Kecerdasan Emosi (EQ) Menurut Goleman (1999), EQ adalah kebolehan menyedari, mengenal pasti dan mengurus emosinya sendiri serta mampu menjalin hubungan mesra dengan orang lain serta memiliki motivasi kendiri yang tinggi. Ini selari dengan pandangan Mayer et al. (1999) yang mendefinisi EQ sebagai kebolehan individu mengenal pasti makna-makna emosi dan hubung kaitnya dengan perkara-perkara yang lain, termasuk juga kebolehan dalam menaakul dan menyelesai masalah. Menurut Weisenger (dlm Syed 2005), EQ adalah kemahiran mencorakkan pemikiran dan membentuk tingkah laku dengan menggunakan emosi untuk mencapai sesuatu matlamat. Mayer, Salovey dan Caruso (2000) juga menyatakan EQ sebagai tingkah laku individu dalam menunjukkan emosi dan pemikiran dalam upaya membina hubungan di dalam masyarakat. Definisi ini dikukuhkan lagi oleh McCallum dan Piper 34
(2000) yang mentakrifkan EQ sebagai satu konstruk yang mempengaruhi keupayaan individu untuk menguasai cabaran dan tekanan dalam persekitaran. Bagi Woolfolk (2004) pula EQ dinyatakan sebagai keupayaan seseorang dalam memproses maklumat emosi dengan tepat dan efisien. Seterusnya Lynn (2002) juga menyatakan bahawa EQ adalah kebijaksanaan dalam mengurus diri dan berinteraksi dengan orang lain. v. Kesedaran Kendiri Kesedaran kendiri dimaksudkan sebagai menyedari dan mengetahui perasaan sendiri di dalam sesuatu keadaan serta dapat memilih keutamaan dalam mengambil tindakan atau membuat keputusan. Individu ini boleh melakukan penilaian yang tepat ke atas keupayaan diri sindiri dan mempunyai keyakinan diri yang tinggi (Goleman 1999). Duval dan Wicklund (dlm Syed 2005) juga berpandangan yang sama di mana kesedaran dan kefahaman terhadap diri sendiri membolehkan seseorang itu membuat penilaian kendiri yang tepat. Kesedaran terhadap diri sendiri juga boleh membawa perubahan ke atas tingkah laku seseorang. Weisenger (1998) menyatakan bahawa kesedaran kendiri ialah keupayaan mengawal diri, mengawal tindakan dan tindak balas yang baik dalam mencapai sesuatu matlamat. Bagi Covey (1990) pula kesedaran kendiri didefinisikan sebagai keupayaan untuk berfikir semasa proses pemikiran berlaku. Whitmore (dlm Syed 2005) menyatakan kesedaran kendiri sebagai menyedari bila dan bagaimana emosi diri boleh mengubah persepsi seseorang. vi. Regulasi Kendiri Regulasi kendiri ditakrifkan sebagai kemampuan mengurus emosi dalam melaksanakan kerja agar memudahkan dan tidak mengganggu tugasan tersebut. Kebolehan ini mampu memberikan kekuatan semangat untuk mencapai matlamat . Individu yang memiliki regulasi yang baik biasanya akan cepat pulih daripada tekanan emosi (Goleman 1999). Weisenger (1998) melihat regulasi kendiri sebagai kebolehan memahami emosi tertentu dan menggunakan emosi itu untuk mengawal sesuatu keadaan. 35
vii. Motivasi Kendiri Motivasi bermaksud keupayaan seseorang untuk menggunakan kemahuan diri sebagai pendorong dan panduan untuk mencapai sesuatu tujuan. Motivasi kendiri juga dapat membantu seseorang untuk sentisa berinisiatif, tabah dalam memperbaiki diri, dan menangani cabaran kehidupan (Goleman 1999). Motivasi kendiri juga bermaksud menggunakan emosi untuk merangsang semangat dalam mencapai sesuatu matlamat atau menyelesaikan sesuatu tugasan. viii. Empati Empati ialah kebolehan menyedari dan mengenal pasti perasaan orang lain, memahami sesuatu menurut perspektif orang lain serta mampu menimbulkan kemesraan dengan individu lain (Goleman 1999). Menurut Covey (1990) pula, empati adalah kebolehan memahami perasaan seseorang keseluruhannya. Mengikut Muhamad (1993) pula, empati ditakrifkan sebagai kebolehan individu menyelami perasaan seseorang dalam sesuatu keadaan tanpa memberi kemudaratan terhadap emosi sendiri. Empati juga dimaksudkan sebagai kebolehan menyelami perasaan seseorang mengikut persepsi individu tersebut, selalu memahami sebab-sebab seseorang bertindak dan dapat merasai emosi orang lain tersebut (Adler & Towne 1984; Tangney dalam Tangney & Fischer 1995; Elias, Tobias & Friedlander 2002; Syed 2005). Seseorang yang mempunyai sifat empati dapat merasai keadaan emosi, fizikal atau psikologi seseorang. Ianya terdiri daripada komponen kognitif dan afektif, mempunyai keupayaan memahami, membayangkan dan secara afektif berkongsi keadaan emosi, fizikal atau psikologi seseorang (Waxler & Robinson dalam Tangney & Fischer 1995). ix. Kemahiran Sosial Menurut Goleman (1999), kemahiran sosial adalah kemampuan individu untuk mentafsir dengan tepat keadaan sosial dan dan persekitaranya. Kemahiran ini boleh mengurus pelbagai emosi yang tercetus dengan berkesan dalam sesuatu pergaulan. Individu yang berkemahiran sosial yang baik mampu membujuk, memimpin, berunding serta dapat menyelesaikan konflik bagi mewujudkan persefahaman dan 36
mempunyai semangat berpasukan yang tinggi. Hartley (1999) menyatakan bahawa kemahiran sosial adalah keupayaan seseorang untuk memilih perlakuan yang sesuai mengikut keadaan tertentu. x. Kerohanian Kerohanian membawa maksud individu yang sentiasa redha dengan ketentuan Tuhan, sentiasa mengingatiNya dalam pelbagai aspek kehidupan, selalu bermuhasabah diri dan mematuhi peraturan agama yang dipercayainya. xi. Kematangan Kematangan merujuk kepada kematangan umur, pengetahuan dan pengalaman. Sehingga individu yang matang mempunyai kemahiran menyelesaikan masalah atau membuat keputusan yang tepat dan bijaksana. 1.9 RUMUSAN Tujuan utama kajian ini adalah untuk membina modul EQ sebagai panduan untuk latihan kecerdasan emosi guru-guru. Dapatan kajian ini diharapkan dapat memberikan sumbangan terhadap guru-guru bagi menyediakan panduan meningkatkan kecerdasan emosi secara bersendirian ataupun melalui latihan-latihan EQ yang dijalankan. 37